贈筆工吳昇
作者：趙孟堅
朝代：宋

paragraphs: 蘭臺上狸毛，山谷愛雞距。
物勝因人成，雅製傳自古。
風流渡江初，筆翰猶朴魯。
曾窺上方製，遺範典刑具。
寸簪束萬穎，贍足飽霜兔。
豐融沛行墨，充實自妍富。
行間得茂密，夫豈窘尺度。
澆浮自趨薄，羸劣醜畢露。
清快誇鈎心，節括號釵股。
纖纖銛甚錐，祇便庸書伍。
殺鋒出光芒，苗枯旱無雨。
齷齪癡凍蠅，安能劂石怒。
爾來邈東嘉，法則自誰祖。
宛見昔製作，齊力萬毫努。
吾欲標諸人，示茲明取與。
斲雕還反樸，淳風招已去。
春苗異蘆筍，廣袖謬織組。
誰能一羽力，回彼滔滔注。
百爾今已然，豈但於筆故。